Емили Дикинсън
Дъга
пристигнала от панаир!…

Превод от английски: Леда Милева, —

chitanka.info

Дъга — пристигнала от панаир!

Къс от Световния Кашмир

пред мене засиява!

Или на своя морав Шлейф перата

Паун един — по равнината

нехайно разпилява!

Пак в полет Пеперудите сънливи!

Рояците над летаргични вирове

познат напев подхващат.

Застанали пред слънчевите входове,

Пчели-Барони — в марш — бръмчащи взводове

ред подир ред изпращат!

Червеношийките тъй плътно днес стоят,

както до вчера струпан бе снегът —

по Покрив — Клон — овраг!

И Перуниката перото си поставя,

че старият любим — Дон Слънце — се задава!

Гост на Мочура пак!

Без чет и брой! Без командири

Отряди от гори и от баири

в строй бляскав са се спрели!

Чии са тез пълчища? От чии

тюрбанени морета — от кои

земи в Черкезките Предели?

1859

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.